Þingræður haldnar á Alþingi Íslendinga

Forseti (Guðrún Helgadóttir) Borist hefur svofellt bréf frá forseta Nd.: ,,Stefán Valgeirsson, 6. þm. Norðurl. e., hefur ritað mér á þessa leið: ,,Þar sem ég vegna veikinda get ekki sótt þingfundi á næstunni leyfi ég mér með skírskotun til 130. gr. laga um kosningar til Älþingis að óska þess að vegna sjúkrahúsvistar 1. varamanns taki 2. varamaður Samtaka um jafnrétti og félagshyggju í Norðurlandskjördæmi eystra, Auður Eiríksdóttir oddviti, sæti á Alþingi í forföllum mínum.`` Þetta er yður hér með tilkynnt, hæstv. forseti, með ósk um að fram fari í Sþ. rannsókn á kjörbréfi varamanns.`` Þá hefur borist símskeyti frá séra Pétri Þórarinssyni, 1. varamanni, en þar segir: ,,Ég undirritaður, 1. varamaður Samtaka um jafnrétti og félagshyggju í Norðurlandskjördæmi eystra, get ekki í fjarveru Stefáns Valgeirssonar tekið sæti á Alþingi þar eð ég ligg á sjúkrahúsi. Óska ég þess að 2. varamaður Samtaka um jafnrétti og félagshyggju, Auður Eiríksdóttir, taki sæti á Alþingi fyrir mig. Virðingarfyllst. Pétur Þórarinsson. Gert fyrir hönd eiginmanns míns. Ingibjörg Sigurlaugsdóttir.`` Þá er hér annað bréf frá forseta Nd., svohljóðandi: ,,Málmfríður Sigurðardóttir, 6. þm. Norðurl. e., hefur ritað mér á þessa leið: ,,Þar sem ég vegna veikinda get ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess að 1. varamaður Samtaka um kvennalista í Norðurlandskjördæmi eystra, Jóhanna Þorsteinsdóttir sölufulltrúi, taki sæti á Alþingi í forföllum mínum.`` Þetta er yður hér með tilkynnt, hæstv. forseti, með ósk um að fram fari í Sþ. rannsókn á kjörbréfi varamanns. Kjartan Jóhannsson, forseti Nd.`` Hann undirritaði að sjálfsögðu einnig hið fyrra bréf. Loks er hér þriðja bréfið frá forseta Nd. og hljóðar svo: ,,Guðmundur G. Þórarinsson, 10. þm. Reykv., hefur ritað mér á þessa leið: ,,Þar sem ég er á förum til útlanda í opinberum erindum og get því ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess að vegna anna 1. varamanns taki 2. varamaður Framsfl. í Reykjavík, Sigríður Hjartar lyfjafræðingur, sæti á Alþingi í fjarveru minni.`` Þetta er yður hér með tilkynnt, hæstv. forseti, með ósk um að fram fari í Sþ. rannsókn á kjörbréfi varamanns. Kjartan Jóhannsson, forseti Nd.`` Þá er hér bréf frá 1. varamanni sem hljóðar svo: ,,Vegna sérstakra anna sé ég mér ekki fært að taka sæti Guðmundar G. Þórarinssonar, 10. þm. Reykv., á Alþingi í þessum mánuði. Finnur Ingólfsson, 1. varaþingmaður Framsfl. í Reykjavík.`` Með bréfum þessum fylgja kjörbréf Sigríðar Hjartar, Auðar Eiríksdóttur og Jóhönnu Þorsteinsdóttur. Samkvæmt þessum bréfum og með vísan í 4. gr. þingskapa ber hv. kjörbréfanefnd nú að prófa kjörbréf Auðar Eiríksdóttur oddvita, Jóhönnu Þorsteinsdóttur sölufulltrúa og Sigríðar Hjartar lyfjafræðings. Gert verður hlé á fundinum í fimm mínútur meðan kjörbréfanefnd starfar. --- Fundarhlé.

Frsm. kjörbréfanefndar (Jón Sæmundur Sigurjónsson) Virðulegi forseti. Kjörbréfanefnd hafa borist þrjú erindi, í fyrsta lagi kjörbréf Jóhönnu Þorsteinsdóttur, 1. varamanns Samtaka um kvennalista í Norðurlandskjördæmi eystra, er tæki sæti Málmfríðar Sigurðardóttur, í öðru lagi kjörbréf Auðar Eiríksdóttur, 2. varamanns Samtaka um jafnrétti og félagshyggju í Norðurlandskjördæmi eystra, er tæki sæti Stefáns Valgeirssonar, í þriðja lagi kjörbréf Sigríðar Hjartar, 2. varamanns Framsfl. í Reykjavík, er tæki sæti Guðmundar G. Þórarinssonar. Kjörbréfanefnd hefur farið yfir þessi kjörbréf og leggur til með mikilli ánægju að þau verði samþykkt þar sem hér er allt um konur að ræða.

Forseti (Guðrún Helgadóttir) Auður Eiríksdóttir, Jóhanna Þorsteinsdóttir og Sigríður Hjartar hafa undirritað drengskaparheit um að halda stjórnarskrána. Þær eru boðnar velkomnar til starfa á Alþingi.

Forseti (Guðrún Helgadóttir) Mér hefur borist fsp. sem ég tel ekki falla að ákvæðum þingskapa um fyrirspurnir og hef því ekki samþykkt fsp. Fyrirspyrjandi hefur óskað eftir því að hún verði borin upp í Sþ. og styðst þar við 31. gr. laga um þingsköp. Því hefur fsp. verið sett á dagskrá og ber nú þinginu að greiða atkvæði um hana. Fyrirspurnin er svohljóðandi: ,,1. Er ráðherra samþykkur þeirri skoðun, sem utanrrh. lýsti á opinberum fundi á Akureyri 21. jan. sl., að 150 af 166 starfsmönnum Seðlabankans starfi við að naga blýanta? 2. Ef svo er: a. Hefur farið fram könnun á vinnubrögðum starfsfólksins? b. Hvaða 16 starfsmenn bankans vinna við annað en að naga blýanta og við hvað starfa þeir? c. Hvaða aðgerðum mun ráðherra beita til að koma í veg fyrir að slík vinnubrögð starfsmanna viðgangist? 3. Ef svo er ekki: a. Ætlar viðskrh. að hreinsa starfsfólk bankans af áburði utanrrh.? b. Ætlar viðskrh. að beita sér fyrir því að utanrrh. biðji starfsmenn bankans afsökunar? c. Mun ráðherra mælast til þess að slíkar yfirlýsingar verði ekki endurteknar?`` Með tilvísun til 31. gr. laga um þingsköp, 1. mgr., hefur forseti hafnað þessari fsp. og leggur það nú til atkvæða í Sþ. hvort hv. þm. telja að leyfa skuli fyrirspurnina.

Geir H. Haarde Virðulegi forseti. Hin tilvitnuðu ummæli utanrrh. sem eru tilefni þessarar fsp. eru hneyksli. Þau eru vanvirða af hálfu ráðherra, þau eru ósæmandi og það er til vansæmdar fyrir Alþingi ef það á að koma í veg fyrir að ráðherra og yfirmaður þessara mála, hæstv. viðskrh., fái að svara fyrir ummæli utanrrh. Ég segi já.

Utanríkisráðherra (Jón Baldvin Hannibalsson) Virðulegi forseti. Mér þykir alveg sjálfsagt að hv. þm. sem hér vildi fá að flytja fsp. gefist kostur á að efna til umræðu utan dagskrár um þetta ef hann girnist og lýsi mig reiðubúinn til þess að svara honum á þeim vettvangi. Hins vegar kann það að vera vafasamt fordæmi að heimila þessa fsp. Það gæti leitt til þess að frammíköll utan úr sal yrðu heimiluð sem fyrirspurnir. Ég segi því nei.

Viðskiptaráðherra (Jón Sigurðsson) Virðulegi forseti. Þegar hv. 1. þm. Reykv. skýrði mér frá því að hann hefði áform um að bera fram þá fsp. sem hér er borin undir þingheim sagði ég honum að ég hefði að sjálfsögðu ekkert á móti því að svara slíkum spurningum, sæktist ekki eftir því, en jafnframt að ég mundi hlíta úrskurði forseta. Ég segi því nei.

Guðrún Helgadóttir Hæstv. forseti. Í 31. gr. laga um þingsköp segir svo: ,,Vilji alþingismaður óska upplýsinga ráðherra eða svars um opinbert málefni eða einstakt atriði þess gerir hann það með fyrirspurn í sameinuðu þingi er afhent sé forseta. Fyrirspurn skal vera skýr, um afmörkuð atriði eða mál sem ráðherra ber ábyrgð á og sé við það miðað að hægt sé að svara henni í stuttu máli. Alþingismaður segir til um það hvort hann óskar skriflegs eða munnlegs svars. Stutt greinargerð má fylgja fyrirspurn ef óskað er skriflegs svars.`` Þetta er 1. málsl. 31. gr. laga um þingsköp. Í þessu tilviki er hæstv. viðskrh. spurður um tiltekið efni vegna orða utanrrh. Ég hefði talið að hæstv. viðskrh. gæti ekki borið ábyrgð á því sem hæstv. utanrrh. þóknast að segja á fundum hér og þar um landið og því taldi ég ekki koma til greina að þessi fyrirspurn yrði borin upp hér á hinu háa Alþingi. Ég vil hins vegar taka undir með hæstv. utanrrh. að sjálfsagt er, ef hv. 1. þm. Reykv. óskar þess, að hann fái hálftíma umræðu hér í Sþ. um þetta tiltekna efni. En nú hefur hv. 1. þm. Reykv. nýtt sér það ákvæði sem er að finna í 2. málsl. 31. gr. laga um þingsköp sem er að bera þessa ákvörðun undir þingið sjálft og við því varð að sjálfsögðu fúslega orðið. Forseti Sþ., sem í þessu tilviki er ásamt öðrum ræðumaður, vill taka það fram að mér finnst nokkur ábyrgð hvíla á forsetum þingsins að sjá svo til að þingskjöl séu ekki í þá veru að þinginu sé nokkur minnkun að. Ég segi því nei.

Halldór Blöndal Hæstv. forseti. Mér þykir nauðsynlegt að fram komi hvort einstakir ráðherrar og ríkisstjórnin í heild kunni háttvísi og segi því já.

Pálmi Jónsson Virðulegi forseti. Af orðum virðulegs forseta má ráða að það sé virðingu Alþingis ekki samboðið að taka hér til umræðu fyrirspurn er varðar orð tiltekins hæstv. ráðherra í núv. ríkisstjórn. Þetta þykir mér nokkuð harður dómur hæstv. forseta um núv. ríkisstjórn og núv. hæstv. ráðherra. Ég er þessu ekki sammála og segi já.

Friðrik Sophusson Virðulegur forseti. Virðulegur forseti synjaði í gær því að flutt yrði fsp. sú sem var til meðferðar nú rétt áðan í Sþ. og gerði það með svolátandi úrskurði: ,,Fyrirspurninni er hafnað. Viðskrh. ber ekki ábyrgð á orðum utanrrh. Sjá 31. gr. þingskapalaga, 1. mgr.`` Í viðræðum okkar á milli í kjölfar þessarar synjunar bauð virðulegur forseti upp á utandagskrárumræður í hálftíma sem ég taldi mig hafa þegið en skildi það svo að bakslag hefði komið í það boð eftir viðræður við hæstv. viðskrh. Viðskrh. sagði hins vegar við mig að hann væri tilbúinn til þess að ræða þessa fsp. Hann sæktist að sjálfsögðu ekki eftir því, það skil ég mætavel, en mundi gegna úrskurði forseta. Ég taldi þess vegna að virðulegur forseti hefði farið fram á það að ekki færi fram utandagskrárumræða um þetta mál og taldi mér þá skylt að láta á það reyna hvort Sþ. mundi verða sammála virðulegum forseta. Þegar lesin er 31. gr. þingskapalaga sést að ætlun löggjafans er að hv. alþm. geti óskað upplýsinga ráðherra eða svars um opinber málefni eða einstök atriði og síðan segir til nánari skilgreiningar: ,,Fyrirspurn skal vera skýr, um afmörkuð atriði eða mál sem ráðherra ber ábyrgð á og sé við það miðað að hægt sé að svara henni í stuttu máli.`` Ef þessi lagagrein er skoðuð blandast held ég engum hugur um það að hér er á ferðinni opinbert málefni í öllum skilningi. Í öðru lagi get ég ekki séð annað en fsp. sé sæmilega skýr. A.m.k. hef ég enn ekki hitt neinn sem ekki hefur skilið fsp. og út á hvað hún gengur, enda eru þau ummæli sem vitnað er til öllum kunn. Í þriðja lagi er hér um afmarkað atriði að ræða og hér er svo sannarlega um mál að ræða sem viðkomandi hæstv. ráðherra ber ábyrgð á, en það er málefni Seðlabanka Íslands sem lögum samkvæmt heyrir undir viðskrn. Þess vegna, virðulegur forseti, tel ég að úrskurður virðulegs forseta frá því í gær hafi verið rangur og niðurstaðan sem orðið hefur hér í dag ekki ráðandi sem fordæmi í framtíðinni. Ég gat að sjálfsögðu ekki komið fram með þessi sjónarmið fyrr vegna þess að forseta ber skylda til að bera tillöguna upp án umræðu. Ég vil taka það fram að hér er ekki spurning um, eins og kemur fram í úrskurði hæstv. forseta, hvort hæstv. viðskrh. beri ábyrgð á ummælum annars ráðherra. Hér er ekki spurning um það heldur er spurningin um hitt, hvort Seðlabanki Íslands heyri undir viðskrn., þannig að ég tel að úrskurður forseta sé á misskilningi byggður. Ummæli þau sem til er vitnað eru svohljóðandi, með leyfi forseta: ,,Fyrir handan götuna er mikil bygging undir Svörtuloftum, einhver mesta marmarahöll í Reykjavík, sem heitir Seðlabanki og þar starfa 166 manns, þar af a.m.k. 150 við að naga blýanta.`` Þetta er orðrétt haft eftir hæstv. utanrrh. á fundi 21. janúar sl. á Akureyri, á opinberum fundi.

Ég vil minna hv. þm. á að hér fer fram umræða um þingsköp.

Virðulegur forseti. Þingmaðurinn hefur tekið þeirri ábendingu og telur sig vera að ræða um þingsköp og vona ég að virðulegur forseti fallist á það að hér er málsvörn fyrir það hvers vegna sá sem hér stendur telur að taka hefði átt málið á dagskrá sem venjulega fsp. Vona ég að virðulegur forseti sjái í gegnum fingur sér við mig og reki ekki ræðumann úr ræðustól fyrr en hann hefur lokið máli sínu sem skal ekki verða mjög langt. Í framhaldi af þessum umræðum, því að allt hefur þetta með málið að gera, sagði ráðherra síðan efnislega að húsið hefði verið byggt fyrir kaffisjóð starfsmanna.

Ég vil minna hv. þm. á að honum stendur opið að fá hálftíma utandagskrárumræðu um þetta mál. Það ber ekki að ræða það efnislega hér.

Má ég spyrja virðulegan forseta hvort hér og nú megi sú umræða fara fram.

Fráleitt.

Það er fráleitt þar sem ráðherra hefur ekki verið gert viðvart um það. Hins vegar hefur verið um það talað að bjóða hv. þm. að sú umræða fari fram á morgun.

Má ég minna virðulegan forseta á það að ég talaði sjálfur við ráðherra í gær og hann sagðist vera tilbúinn hvenær sem er að taka þátt í umræðum um þetta mál og mundi sinna í öllum atriðum úrskurði forseta þannig að virðulegur forseti getur hér og nú úrskurðað um það hvort umræðan fari fram hér í dag.

Forseti getur það ekki vegna þess að þinghald dagsins er ekki skipulagt á þann veg. Hér hefjast innan tíðar fundir í deildum þingsins.

Ber að skilja þetta svo að hæstv. forseti ætli að koma í veg fyrir að ég ljúki ræðu minni um efnisatriði málsins?

Forseti mun ekki leyfa umræður um efnisatriði málsins.

Í þingskapaumræðunni er ég að tala um efnisatriði sem snúa að þingsköpum. Þar sem mér er meinað að tala hér í dag og þessari þingskapaumræðu á þar með að slíta vil ég lýsa því yfir að ég þigg það boð sem virðulegur forseti hefur boðið og bauð í gær, og ég hélt að hann hefði þá afturkallað, um að hálftími fari í utandagskrárumræður um þetta mál sem ég tel vera afar alvarlegt. Ég treysti á að virðulegur forseti muni við allra fyrsta tækifæri gefa virðulegum, hæstv. viðskrh. tækifæri til að segja sitt álit á þessu máli sem ég held að öllum hljóti að vera ljóst að er afar nauðsynlegt.

Forseti (Guðrún Helgadóttir) Forseti vill lýsa því yfir að sú umræða mun fara fram og reynt verður að sjá til þess að hún fari fram á morgun, en forseti telur jafnframt að með þetta mál hafi í einu og öllu verið farið að þingsköpum og því ekki ástæða til að ræða málið efnislega hér, enda ekki ráð fyrir því gert.

Því er mótmælt úr sal að farið sé að þingsköpum.

Ólafur Þ. Þórðarson Herra forseti. Það vakti athygli í gær af hvílíku offorsi menn sóttu það hér að halda áfram umræðu og það var kvöldfundur. Þá sögðu menn að það væru hin stóru mál þessarar þjóðar sem þyrfti að ræða. Svo virðist sem sókn forustusveitar Sjálfstfl. til þess að fá þau rædd í gær hafi verið af þeim toga spunnin að hv. 1. þm. Reykv. vildi ræða um blýanta hér í dag. Ég vil beina þeim eindregnu tilmælum til forseta að haga þannig vinnubrögðum að hin stærri mál þessarar þjóðar séu rædd um bjartan dag, en mál eins og þessi, þar sem menn keppast við að leika fífl, fái næturfundi og mega gjarnan vera nóttina alla mín vegna.

Geir H. Haarde Virðulegi forseti. Hér hefur verið úrskurðað með atkvæðagreiðslu að það sé óþinglegt að ræða óráðherraleg ummæli á Alþingi. Þingmenn njóta hér ákveðinnar friðhelgi og þinghelgi þegar kemur að því að standa fyrir því máli sem þeir flytja á Alþingi úti í þjóðfélaginu. Það er ekki hægt að sækja þá til saka fyrir það sem þeir láta sér af munni fara hér á Alþingi eða gera þá ábyrga fyrir máli sínu að öðru leyti. Ég sé ekki betur en það sé verið að snúa því við núna, virðulegi forseti, þannig að ummæli sem menn láta sér í ábyrgðarleysi um munn fara utan þings megi ekki herma upp á þá á Alþingi í formi fyrirspurna. Og mér er spurn: Er þetta sú túlkun þingskapa sem menn hafa átt að venjast hér á Alþingi? Og er þetta sú framkvæmd á þinghaldinu sem þingmenn vilja? Ég leyfi mér að efast um það og að jafnvel þó að utanrrh. geri sig sekan um að vega að þeirri stofnun sem ríkisstjórnin hefur nú falið lykilhlutverk í hinni nýju efnahagsstefnu sinni sé það svo að hann kæri sig ekki um að það verði rætt hér á Alþingi. Ég held að hér hafi orðið mjög alvarleg mistök, virðulegi forseti, og ég vona að við eigum eftir að sjá hér réttlátari framkvæmd þingskapa framvegis.

Þorsteinn Pálsson Frú forseti. Ég tel alveg augljóst að sá úrskurður sem felldur var í þessu máli sé rangur. Hér er um mjög skýrt afmarkað mál að ræða. Það er augljóst að það hefur verið vegið með ómaklegum hætti að starfsmönnum Seðlabankans. Starfsemi Seðlabankans heyrir undir viðskrn. Ef það væri svo, eins og kemur fram í úrskurðinum, að það væri ekki hægt að bera fram fyrirspurn um réttmæti ásakana á hendur starfsmönnum einstakra ríkisstofnana vegna þess að ásakanirnar væru ekki bornar fram af þeim ráðherra sem málið heyrir undir, þá er nú fokið í flest skjól og augljóst að það er verið að teygja ákvæði þingskapa langt fram yfir það sem unnt er með nokkrum skýrum rökum. Ef einhver aðili utan þings bæri þessar alvarlegu ásakanir á starfsmenn Seðlabankans á það að gilda samkvæmt úrskurði forseta að ekki sé hægt að inna eftir því hvort þær hafi við rök að styðjast. Þess vegna tel ég að úrskurðurinn hafi verið rangur. Ég lít svo á að meiri hluti þingsins, stjórnarmeirihlutinn, hafi með atkvæðagreiðslu sinni hér verið að víkja hæstv. viðskrh. hjá því að svara þessari fsp. með formlegum hætti og ég skil það. Ég skil það að stjórnarmeirihlutinn skuli bera nokkurn kinnroða vegna þessara ummæla hæstv. utanrrh. og ég skil það að stjórnarmeirihlutinn vilji leysa hæstv. viðskrh. undan þeirri ábyrgð að svara. Frú forseti. Í máli forseta við atkvæðagreiðslu um þessa tillögu kom fram að forseti Sþ. telur að það sé ekki samboðið virðingu Alþingis að bera fram fyrirspurn um slík ummæli sem hæstv. utanrrh. viðhafði. Í ummælum forseta kom fram að það væri ekki samboðið virðingu þingskjalanna að bera fram fsp. um þvílík ummæli. Það sýnist hins vegar eiga að vera samboðið virðingu Alþingis að hafa utanrrh. sem getur viðhaft slík ummæli alveg athugasemdalaust. En í þessum ummælum kemur líka fram að virðing þingskjalanna þolir ekki ummæli sem þessi. M.ö.o.: það er verið að kveða upp þann úrskurð hér að virðing hæstv. utanrrh. þoli ekki samjöfnuð við virðingu þingskjalanna og hygg ég að annan eins dóm hafi nú enginn ráðherra fengið í sölum Alþingis.

Utanríkisráðherra (Jón Baldvin Hannibalsson) Virðulegi forseti. Það er misskilningur sem ber að leiðrétta, sem fram kom í máli hv. 1. þm. Reykv., að sá sem hér er sökum borinn, sá sem hér stendur, sé ekki reiðubúinn til að standa fyrir máli sínu. Ég hef lýst því yfir að ég er reiðubúinn til þess innan þings sem utan. Það hefur komið fram að hv. 1. þm. Reykv. hefur óskað eftir utandagskrárumræðu. Það hefur komið fram að forseti hefur orðið við þeim tilmælum, þó ekki á þessum degi vegna dagskrár þings, þannig að það stendur ekki á neinum, hvorki þeim sem hér er borinn sökum né öðrum, að ræða þetta mikilvæga málefni á þingi og satt að segja hlakka ég til. Hitt er svo annað mál að hæstv. forseti hefur kveðið upp sinn úrskurð og meiri hluti þings staðfest hann svo að ég veit ekki um hvað menn eru að deila.

Halldór Blöndal Hæstv. forseti. Ég hjó eftir því áðan að hæstv. utanrrh. sagðist vera reiðubúinn til að standa fyrir máli sínu hvenær sem er. Nú veit ég ekki hvað hæstv. utanrrh. meinti með þessum sínum ummælum. Ég hélt að það væri nóg sagt áður og hélt að hann mundi biðjast afsökunar ef eitthvað væri í sambandi við hans ég vil segja niðurlægjandi ummæli um starfsfólk Seðlabanka. Ef hann er nú að gefa í skyn að hann ætli að standa fyrir máli sínu hvenær sem er gefur hann með því í skyn að hugur hafi fylgt máli þegar þessi orð duttu út úr hans munni fyrir norðan á sínum tíma. Ég hélt að vísu að það hefði verið slys  En ég ítreka það sem ég sagði. Mér þykir hæstv. utanrrh. hafa bætt gráu ofan á svart. Ég vil segja að ég tel að hæstv. forseti eigi að greiða fyrir því að utandagskrárumræða geti farið fram um þetta mál þegar í stað til þess að hreinsa til svo að fram komi undir eins hvort vilji ráðherra stendur til þess að biðjast afsökunar á þessum ummælum eða ekki. Á meðan hæstv. forseti fæst ekki til þess að greiða fyrir slíkri umræðu þykir mér vafasamt að hæstv. forseti gæti virðingar þingsins svo sem rétt er og sanngjarnt er.

Friðrik Sophusson Virðulegi forseti. Ég mun halda mig við þingskapaumræðu eins og ég hef gert hér í dag þó að mér hafi verið meinað að ljúka máli mínu hér áðan en ætla ekki að hverfa aftur að því máli. Mér dettur í hug til þess að greiða fyrir þessu máli, virðulegi forseti, að stinga upp á því enn einu sinni að þessi umræða fari fram strax í dag þar sem allir sem málið við kemur hafa lýst sig reiðubúna til þess og einkum og sér í lagi vegna þess að svo stendur á að þeim málum sem eru til umræðu í dag, þ.e. bráðabirgðalögum ríkisstjórnarinnar og staðfestingarfrv., hefur ekki verið lokið í nefnd. Nefndarstörf eiga að halda áfram í fyrramálið, nýjar brtt. hafa verið lagðar fram í dag og þess vegna augljóst að það fer betur á því að þær umræður geymist til morguns en þessi umræða fari strax fram á eftir. Ég legg þetta til, virðulegur forseti, af því að ég held að það geti greitt fyrir umræðunni. 

Ég verð að biðja um að hafa ekki samtöl í salnum.

Maður getur náttúrlega ekki skýrt út hvað bjölluhljómurinn þýðir í það og það skiptið nema einhver útskýring fylgi. --- En hæstv. ráðherra menntamála kallar hér fram í: ,,Það er fundur enn fremur í Ed.`` Ég vil aðeins segja hæstv. ráðherra þetta: Ef umræður eiga að fara fram um þetta mál í Sþ. á morgun getur ekki á sama tíma farið fram fundur í Ed. þannig að það kemur í sama stað niður. Vona ég að hæstv. ráðherra skilji það.

Forseti (Guðrún Helgadóttir) Það er ljóst að þinghaldið verður ekki skipulagt fyrir daginn í dag héðan úr þessum stól.